บีทีเอส เปิดทดลองส่วนต่อขยายแบริ่ง-สมุทรปราการ ประชาชนใช้ฟรี 4 เดือน
บีทีเอส เปิดให้ประชาชนทดลองใช้บริการรถไฟฟ้าสายสีเขียว ส่วนต่อขยายช่วงแบริ่ง-สมุทรปราการ โดยไม่เสียค่าใช้จ่าย 4 เดือน ตั้งแต่วันนี้ ถึง 15 เมษายน 2562

พลเอก ประยุทธ์ จันทร์โอชา นายกรัฐมนตรี เป็นประธานพิธีเปิดทดลองให้บริการเดินรถไฟฟ้าสายสีเขียวส่วนต่อขยาย ช่วงแบริ่ง-สมุทรปราการ ที่โรงจอดและซ่อมบำรุงรถไฟฟ้าสมุทรปราการ เพื่อให้ประชาชนทดลองใช้โดยไม่เสียค่าใช้จ่ายเป็นระยะเวลา 4 เดือน ตั้งแต่วันนี้ 6 ธ.ค.2561 จนถึงวันที่ 15 เมษายน 2562 เริ่มให้บริการทุกวันเวลา 06.00 น.-24.00 น. รวมระยะทาง 13 กิโลเมตร ประกอบด้วย 9 สถานี คือ สถานีสำโรง สถานีปู่เจ้า สถานีช้างเอราวัณ สถานีโรงเรียนนายเรือ สถานีปากน้ำ สถานีศรีนครินทร์ สถานีแพรกษา สถานีสายลวด และสถานีเคหะสมุทรปราการ เป็นสถานีปลายทางมีเนื้อที่ประมาณ 8 ไร่ มีอาคารจอดแล้วจรรองรับรถยนต์ได้ประมาณ 1,200 คัน

นายกรัฐมนตรี กล่าวว่า รัฐบาลพยายามยกระดับคุณภาพชีวิตของประชาชน และลดความเหลื่อมล้ำด้วยการพัฒนาระบบขนส่งทางรางและเชื่อมต่อระบบคมนาคม ที่ผ่านมาดำเนินการก่อสร้างรถไฟฟ้า 15 เส้นทาง แล้วเสร็จ 2 เส้นทาง และขยายเส้นทางรถไฟรางคู่และรางเดี่ยว จาก 3,000 กิโลเมตร เป็น 4,000-5,000 กิโลเมตร และมีแผนจะเพิ่มระยะทางให้ได้ 6,000 กิโลเมตร พร้อมกันนี้ยังให้เร่งสร้างความเข้าใจว่าการปฏิรูปคมนาคมไม่ใช่แค่การสร้าง แต่หมายถึงการเชื่อมโยงระบบขนส่งทุกประเภทเข้าด้วยกัน 

ทั้งนี้บีทีเอสยังไม่ได้กำหนดอัตราค่าโดยสารของโครงการรถไฟฟ้าสายสีเขียว ตั้งแต่เส้นทางโครงการส่วนแรกในสายสุขุมวิท สายสีลม และส่วนต่อขยาย แต่มีนโยบายจะกำหนดราคาสูงสุดตลอดสายไม่เกิน 65 บาท

หลังเสร็จสิ้นพิธีเปิดทดลองให้บริการเดินรถไฟฟ้าสายสีเขียวช่วงแบริ่ง-สมุทรปราการ นายกรัฐมนตรี นำร่วมพิธีและสื่อมวลชน โดยสารรถไฟฟ้าจากศูนย์ซ่อมบำรุง ไปยังสถานีเคหะสมุทรปราการ เพื่อเตรียมให้บริการประชาชนเป็นวันแรก เริ่มเวลา 12.00 น.